次韵秦太虛見戲耳聾
作者：蘇軾
朝代：宋

paragraphs: 君不見詩人借車無可載，留得一錢何足頼。
晚年更似杜陵翁，右臂雖存耳先聵。
人將蟻動作牛鬬，我覺風雷真一噫。
聞塵掃盡根性空，不須更枕清流派。
大朴初散失渾沌，六鑿相攘更勝敗。
眼花亂墜酒生風，口業不停詩有債。
君知五藴皆是賊，人生一病今先差。
但恐此心終未了，不見不聞還是礙。
今君疑我特佯聾，故作嘲詩窮嶮怪。
須防額癢出三耳，莫放筆端風雨快。